SPRÁVA KOMISIE EURÓPSKEMU PARLAMENTU A RADE o dobrovoľnom systéme ekodizajnu pre komplexné set-top boxy /* COM/2012/0684 final */





SPRÁVA KOMISIE EURÓPSKEMU PARLAMENTU A RADE o dobrovoľnom systéme ekodizajnu pre komplexné set-top boxy (Text s významom pre EHP) 1. Úvod a právny rámec V smernici Európskeho parlamentu a Rady 2009/125/ES z 21. októbra 2009 o vytvorení rámca na stanovenie požiadaviek na ekodizajn energeticky významných výrobkov (smernica o ekodizajne)[1] sa stanovuje právny rámec na zavedenie požiadaviek týkajúcich sa ekodizajnu pre vybrané prioritné skupiny výrobkov. Podľa článku 15 ods. 2 písm. a) až c) smernice o ekodizajne sa na prioritnú skupinu výrobkov vzťahuje buď povinné vykonávacie opatrenie (t.j. napríklad nariadenie Komisie) alebo samoregulačné opatrenie (napr. dobrovoľná dohoda uzavretá priemyselnou obcou), ak táto skupina spĺňa tri podmienky: i) predstavuje významný objem odbytu, ii) má významný dopad na životné prostredie a iii) predstavuje významný potenciál zlepšenia vplyvu na životné prostredie. Okrem toho sa v odôvodnení 18 smernice o ekodizajne uvádza, že pri prioritných skupinách výrobkov sa uprednostňujú alternatívne postupy, ako napr. priemyselná samoregulácia alebo dobrovoľné dohody oproti povinným vykonávacím opatreniam, ak existuje pravdepodobnosť, že sa takýmto postupom rýchlejšie alebo s menšími nákladmi dosiahnu ciele politiky v porovnaní s povinnými požiadavkami. Dobrovoľné dohody alebo iné samoregulačné opatrenia sa môžu pokladať za alternatívy k vykonávacím opatreniam v rámci smernice o ekodizajne za podmienky, že sú v súlade s kritériami stanovenými v prílohe VIII k smernici o ekodizajne. 2. Dobrovoľný systém navrhovaný priemyselnou obcou pre set-top boxy V článku 16 ods. 2 písm. a) smernice o ekodizajne sa stanovuje, že Komisia zavedie vykonávacie opatrenia v prípade skupiny výrobkov spotrebnej elektroniky s veľkým potenciálom na hospodárne zníženie emisií skleníkových plynov. Komisia zadala prípravné štúdie týkajúce sa skupiny výrobkov spotrebnej elektroniky vrátane komplexných set-top boxov, t.j. spoplatnených prijímačov televízneho signálu[2]. V prípravnej štúdii týkajúcej sa komplexných set-top boxov[3] sa potvrdilo, že táto skupina výrobkov spĺňa kritériá uvedené v článku 15 smernice o ekodizajne. Predovšetkým predstavuje významný objem odbytu, má veľký dosah na životné prostredie a predstavuje značný potenciál zlepšenia vplyvu na životné prostredie. Preto by sa na komplexné set-top boxy mali vzťahovať vykonávacie alebo samoregulačné opatrenia. Spoločnosti pôsobiace na trhu s komplexnými set-top boxmi navrhli dobrovoľný systém týkajúci sa skupiny výrobkov zahŕňajúcich komplexné set-top boxy v rámci EÚ a na tento účel uzavreli dobrovoľnú dohodu, v ktorej sa uvádzajú osobitné požiadavky týkajúce sa ekodizajnu komplexných set-top boxov umiestnených a/alebo uvedených do prevádzky na trhu EÚ. Tento dobrovoľný systém je účinný od 1. júla 2010. Podľa tohto systému sa každá strana, ktorá je signatárom dohody, zaväzuje zabezpečiť, aby aspoň 90 % všetkých modelov komplexných set-top boxov, ktoré umiestni na trh a/alebo uvedie do prevádzky, bolo v súlade s cieľmi energetickej spotreby schválenými na predmetné obdobie podľa ustanovení dobrovoľnej dohody. V prípade komplexných set-top boxov bola za environmentálny aspekt, ktorý je významný z hľadiska zakotvenia ekodizajnových požiadaviek týkajúcich sa komplexných set-top boxov do dobrovoľnej dohody, určená spotreba elektrickej energie vo fáze používania. Vďaka záväzkom, ktoré prijali signatári dobrovoľnej dohody, sa spotreba elektrickej energie zníži (od roku 2011 do roku 2020) na 115 TWh, čo predstavuje úsporu 44 TWh a čo zodpovedá 21 Mt emisií CO2. Dobrovoľný systém, ktorý navrhuje priemyselná obec, bol zo strany Komisie podrobený komplexnému posúdeniu vplyvu[4], ako aj konzultáciám so zainteresovanými stranami počas konzultačného fóra pre ekodizajn[5], ktoré bolo zriadené podľa článku 18 smernice o ekodizajne. Okrem toho v marci 2012 zástupcovia priemyselnej obce poskytli Komisii aktualizované informácie týkajúce sa pokrytia trhu v súvislosti s týmto systémom[6], ktoré boli potrebné na ukončenie posúdenia systému Komisiou. V posúdení vplyvu sa konštatuje, že navrhovaným dobrovoľným systémom by sa ciele politiky dosiahli rýchlejšie a s menšími výdavkami ako prostredníctvom povinných požiadaviek. Zároveň sa v ňom uvádza, že podľa požiadaviek obsiahnutých v prílohe VIII k smernici o ekodizajne je navrhovaný systém v súlade so všetkými ustanoveniami Zmluvy (najmä s pravidlami vnútorného trhu a pravidlami hospodárskej súťaže), medzinárodnými záväzkami EÚ (vrátane viacstranných obchodných pravidiel), cieľmi smernice o ekodizajne a osobitnými kritériami posudzovania, kam patrí i) otvorenosť účasti, ii) pridaná hodnota, iii) reprezentatívnosť, iv) kvantifikované a rozvrhnuté ciele, v) zapojenie občianskej spoločnosti, vi) monitorovanie a podávanie správ, vii) nákladová efektívnosť spravovania samoregulačnej iniciatívy, viii) udržateľnosť a ix) kompatibilita stimulov. 3. Prvky dobrovoľnej dohody V dobrovoľnej dohode, ktorú uzavrela priemyselná obec, sa stanovujú osobitné požiadavky týkajúce sa ekodizajnu komplexných set-top boxov umiestnených a/alebo uvedených do prevádzky na trhu. Každý signatár dohody sa zaviazal, že aspoň 90 % komplexných set-top boxov umiestnených na trhu EÚ (bez ohľadu na ich pôvod) bude v súlade s minimálnymi požiadavkami účinnosti vzhľadom na celkovú spotrebu energie. Okrem zavedenia požiadaviek týkajúcich sa ekodizajnu sa dohodou zriaďujú dva správne orgány: · riadiaci výbor pozostávajúci zo zástupcov signatárov dohody a Európskej komisie, ktorá spravuje dohodu[7] a · úrad nezávislého inšpektora, ktorý posudzuje dodržiavanie záväzkov, ktoré sú uvedené v dohode, jednotlivými signatármi, a ktorý Komisii poskytuje správy o dodržiavaní záväzkov[8]. V dohode sa vymedzujú aj: · povinnosti týkajúce sa predkladania správ, v rámci ktorých sa uvádza, že každý signatár musí požadované informácie poskytovať nezávislému inšpektorovi a že spoločnosti, ktorá tak neučiní, hrozí riziko straty štatútu signatára a · monitorovacie pravidlá, v rámci ktorých sa uvádza, že Komisia bude spolu s konzultačným fórom pre ekodizajn (pozostávajúcim zo zástupcov členských štátov, priemyselnej obce a mimovládnych organizácií) pravidelne posudzovať účinnosť dohody. V dohode sa stanovuje aj postup, ktorý riadiacemu výboru umožňuje modifikovať ustanovenia dohody, a najmä upravovať prísnosť požiadaviek podľa situácie na trhu. V prípade komplexných set-top boxov je mimoriadne dôležitý flexibilný prístup pri vymedzovaní relevantných parametrov a stanovovania uplatniteľných požiadaviek, pretože funkcie týchto prijímačov sa rýchlo vyvíjajú. S cieľom dostatočne včas poskytovať všetkým zainteresovaným stranám, najmä potenciálnym signatárom správne a aktualizované informácie o požiadavkách uplatňovaných na komplexné set-top boxy, bude na internetovej stránke Európskej komisie - Europa venovanej politike ekodizajnu[9] uverejnená vždy najnovšia verzia dobrovoľnej dohody spolu s posúdením vplyvu, ako aj s touto správou. Dobrovoľnú dohodu doplnia ďalšie existujúce iniciatívy, najmä Európsky kódex pre digitálne televízne služby vypracovaný Spoločným výskumným centrom Európskej komisie[10], ktorého cieľom je hľadanie inovatívnych technických riešení a zavádzanie ambicióznych noriem týkajúcich sa komplexných set-top boxov. 4. Prijatie dobrovoľného systému Vzhľadom na to, že sa dobrovoľným systémom, ktorý pre komplexné set-top boxy navrhuje daná priemyselná obec, dosiahnu politické ciele rýchlejšie a menej nákladne ako v prípade povinných požiadaviek, a keďže tento systém spĺňa všetky kritériá uvedené v prílohe VIII k smernici o ekodizajne, Komisia uznáva, že sa na komplexné set-top boxy umiestnené a/alebo uvedené do prevádzky na trhu EÚ vzťahuje dobrovoľný systém ekodizajnu, ktorý priemyselná obec zavádza pre komplexné set-top boxy. Podmienky týkajúce sa tohto systému sú uvedené v dobrovoľnej dohode, ktorú uzavreli zástupcovia priemyselnej obce. Komisia považuje tento dobrovoľný systém za platnú alternatívu k vykonávaciemu opatreniu týkajúcemu sa ekodizajnu. Preto sa Komisia zdrží zavádzania povinných požiadaviek týkajúcich sa ekodizajnu v prípade komplexných set-top boxov umiestnených na trhu EÚ, pokiaľ bude dobrovoľná dohoda a akékoľvek jej následné verzie uzavreté v kontexte navrhovaného dobrovoľného systému podľa názoru Komisie spĺňať ciele a všeobecné zásady vymedzené v smernici o ekodizajne. Počas obdobia svojho uplatňovania musí byť dobrovoľný systém predovšetkým naďalej v súlade so všeobecnými zásadami vymedzenými v smernici o ekodizajne, medzi ktoré patrí: prispievanie k politickým cieľom smernice o ekodizajne, otvorenosť účasti v prípade všetkých spoločností pôsobiacich na trhu s komplexnými set-top boxmi, pokrytie prevažnej väčšiny relevantného hospodárskeho sektora[11], jasnosť a jednoznačnosť jeho podmienok, transparentnosť, spoľahlivý systém monitorovania a absencia neprimeraného správneho rizika. Všetky osobitné požiadavky na ekodizajn komplexných set-top boxov umiestnených a/alebo uvedených do prevádzky na trhu EÚ, ktoré sú uvedené v dobrovoľnej dohode a vo všetkých jej ďalších verziách uzavretých v rámci dobrovoľného systému, by mali prinášať aj pridanú hodnotu, pokiaľ ide o zlepšenie celkových environmentálnych vlastností predmetných výrobkov. Okrem toho sa od signatárov dobrovoľného systému vyžaduje, aby: · nepretržite posudzovali pokrok pri uplatňovaní systému, · spolupracovali s útvarmi Komisie, členskými štátmi a zainteresovanými stranami s cieľom neustále zlepšovať environmentálne vlastnosti komplexných set-top boxov, a to najmä kontinuálnym znižovaním spotreby energie v súlade s cieľmi uvedenými v dobrovoľnej dohode, a aby primerane zohľadňovali relevantné environmentálne aspekty, · spolupracovali s útvarmi Komisie, členskými štátmi a zainteresovanými stranami na zlepšovaní mechanizmu podávania správ a pravidiel monitorovania, · poskytovali v rámci lehôt stanovených v dobrovoľnej dohode príslušné údaje, ktoré Komisii a zainteresovaným stranám umožnia monitorovať dosahovanie cieľov dohody, v rámci ktorej sa každý signatár zaväzuje k poskytovaniu informácií o všetkých modeloch komplexných set-top boxov, ktoré umiestnil a/alebo uviedol do prevádzky na trhu EÚ, ako aj informácií o spotrebe energie v prípade každého modelu komplexného set-top boxu, na ktorý sa dobrovoľná dohoda vzťahuje, a · vynakladali úsilie na zabezpečenie aktívnej účasti potenciálnych signatárov na predmetnom systéme. 5. Monitorovanie dobrovoľného systému Ako sa to vyžaduje v bode 6 prílohy VIII k smernici o ekodizajne, Komisia bude s pomocou konzultačného fóra pre ekodizajn a výboru uvedeného v článku 19 ods. 1 smernice o ekodizajne monitorovať uplatňovanie dobrovoľného systému, a najmä jeho súlad so všeobecnými zásadami, ako aj primeranosť požiadaviek súvisiacich s ekodizajnom, ktoré sú uvedené v dobrovoľnej dohode a vo všetkých jej následných verziách. Komisia bude venovať osobitnú pozornosť povinnostiam týkajúcim sa podávania správ a pravidlám monitorovania stanoveným v smernici o ekodizajne, v existujúcich usmerneniach Komisie a v samotnej dohode. Komisia bude predovšetkým kontrolovať, či ustanovenia dohody a jej uplatňovanie signatármi umožňuje Komisii a zainteresovaným stranám (vrátane vnútroštátnych orgánov) efektívne monitorovať účinnosť dohody a úroveň dosahovania jej cieľov. Ak Komisia skonštatuje, že nedochádza k naplneniu cieľov a všeobecných zásad smernice o ekodizajne podľa ustanovení dobrovoľného systému, a/alebo že sa signatári dobrovoľnej dohody nepretržite neusilujú o napĺňanie cieľov týkajúcich sa znižovania energetickej spotreby, ktoré sú uvedené v tejto dohode, prípadne že signatári podľa potreby neprihliadajú na ďalšie environmentálne aspekty v ďalších verziách dohody, Komisia prijme požiadavky na ekodizajn týkajúce sa komplexných set-top boxov formou povinného vykonávacieho opatrenia. 6. Závery Dobrovoľný systém ekodizajnu navrhovaný priemyselnou obcou pre komplexné set-top boxy je v súlade s ustanoveniami Zmluvy, medzinárodnými záväzkami EÚ a osobitnými kritériami posudzovania, a preto sa považuje za platný podľa smernice o ekodizajne. Posúdením vplyvu, ktoré vykonala Komisia, sa zistilo, že týmto dobrovoľným systémom ekodizajnu sa dosiahnu ciele politiky rýchlejšie a menej nákladným spôsobom ako prostredníctvom povinných požiadaviek. Komisia uznáva, že na komplexné set-top boxy umiestnené a/alebo uvedené do prevádzky na trhu EÚ by sa mal vzťahovať dobrovoľný systém ekodizajnu. Podmienky týkajúce sa tohto systému sú uvedené v dobrovoľnej dohode, ktorú uzavreli zástupcovia priemyselnej obce. Komisia pokladá tento dobrovoľný systém za platnú alternatívu k vykonávaciemu opatreniu v súvislosti s ekodizajnom, a preto sa v súčasnosti zdrží zavádzania povinných požiadaviek týkajúcich sa ekodizajnu v prípade komplexných set-top boxov umiestnených a/alebo uvedených do prevádzky na trhu EÚ. Komisia bude neustále monitorovať uplatňovanie dobrovoľného systému. Ak sa zistí, že nedochádza k dosiahnutiu cieľov a všeobecných zásad smernice o ekodizajne, Komisia v prípade komplexných set-top boxov zváži zavedenie požiadaviek týkajúcich sa ekodizajnu prostredníctvom povinného vykonávacieho opatrenia. [1] Ú. v. EÚ L 285, 31.10.2009, s. 10. [2] Prijímače týchto typov digitálneho televízneho signálu: káblového, satelitného, internetového protokolu, pozemného. [3] Prípravná štúdia EÚ „Lot 18 — Complex set-top boxes“, Bio Intelligence Service S.A.S, France, záverečná správa z decembra 2008. Dokumentácia je k dispozícii na internetovej stránke GR ENER venovanej ekodizajnu: http://ec.europa.eu/energy/efficiency/studies/ecodesign_en.htm . [4] Rada pre posudzovanie vplyvov vydala? k posúdeniu vplyvu 1. decembra 2010 svoje kladné stanovisko. [5] Zasadanie konzultačného fóra pre ekodizajn 12. októbra 2009. [6] Podľa výsledkov štúdie venovanej prieniku na trh v januári 2012 bolo na trh EÚ dodaných spolu 23,5 milión komplexných set-top boxov v roku 2012, z čoho 18,2 milióna pochádzalo od signatárov dobrovoľnej dohody a z čoho 19,6 milióna pochádzalo od signatárov a potenciálnych signatárov. [7] Zástupcovia členských štátov EÚ, krajín EZVO/EHP a mimovládnych organizácií majú štatút pozorovateľov. [8] Správy o dodržiavaní záväzkov sú sprístupnené zainteresovaným stranám na diskusiu. [9] http://ec.europa.eu/energy/efficiency/labelling/agreements_en.htm. [10] http://re.jrc.ec.europa.eu/energyefficiency/html/standby_initiative_main.htm. [11] Najmenej 70% výrobkov umiestnených na trh